इस्ट एसियन युथमा खड्का निर्णायक
मंगोलियाको उलानबटारमा हुने पहिलो इस्ट एसियन युथ गेम्स २०२३ का लागि नेपालका अन्तर्राष्ट्रिय तेक्वान्दो रेफ्री अशोक खड्का छानिएका छन् । एसियन युथअन्तर्गत यही अगस्ट १९ र २० मा हुने तेक्वान्दो प्रतियोगितामा उनले निर्णायकको भूमिका निर्वाह गर्नेछन् ।
काठमाडौँ — मंगोलियाको उलानबटारमा हुने पहिलो इस्ट एसियन युथ गेम्स २०२३ का लागि नेपालका अन्तर्राष्ट्रिय तेक्वान्दो रेफ्री अशोक खड्का छानिएका छन् । एसियन युथअन्तर्गत यही अगस्ट १९ र २० मा हुने तेक्वान्दो प्रतियोगितामा उनले निर्णायकको भूमिका निर्वाह गर्नेछन् ।उनलाई एसियन तेक्वान्दो युनियन (एटीयू) ले छनोट गरेको हो । उक्त गेम्समा दक्षिण एसियाबाट छानिने तेक्वान्दोका एक्लो निर्णायक हुन् ।इस्ट एसियन गेम्स पहिलोपल्ट हुने लागेको हो । यसमा चीन, जापान, दक्षिण कोरिया, उत्तर कोरिया, ग्वाम, मकाउ, हङकङ, मंगोलिया र चाइनिज ताइपेईको सहभागिता रहनेछ । ९ राष्ट्रका झन्डै १५ सय खेलाडीले ११ खेलमा प्रतिस्पर्धा गर्नेछन् ।सन् २०१७ मा जापानको फुकुओकामा हुने तय भए पनि अन्तिम समयमा रोकिएपछि २०१९ मा चाइनिज ताइपेईको ताइचुङमा गरिने निर्णय भएको थियो । तर, कोरोना महामारीका कारण हुन नसकेपछि अहिले मंगोलियामा आयोजना हुन लागेको हो ।विश्व वरीयताको जी–१ अन्तर्गत किमुन योङ कप तेक्वान्दो च्याम्पियनसिप खेलाउन दक्षिण कोरिया पुगेका खड्का उतैबाट अगस्ट १६ (बुधबार) मंगोलिया जाने छन् ।गत महिना दक्षिण कोरियामै भएको सोङनाम ओपन अन्तर्राष्ट्रिय तेक्वान्दो च्याम्पियनसिपमा उत्कृष्ट निर्णायक चुनिएका खड्काले त्यसअघि यसै वर्ष अस्ट्रेलियामा अस्ट्रेलियन ओपन, ओसिनिया ओपन र प्रेसिडेन्ट कप गरी तीन प्रतियोगिता खेलाएका थिए ।दुई दर्जनभन्दा बढी अन्तर्राष्ट्रिय तेक्वान्दो प्रतियोगितामा निर्णायकको भूमिका निभाएका खड्काले खेलाडीको रूपमा पछिल्लोपल्ट सन् २०१७ र २०१८ को अस्ट्रेलियन ओपनको पुम्सेमा स्वर्ण पदक जितेका थिए । उनी पुम्से, ग्यागोरी र पारा तेक्वान्दोका अन्तर्राष्ट्रिय निर्णायक हुन् ।